
Desmit gadu laikā LTAB izskatījis 2479 sūdzības par OCTA apdrošinātāju pieņemtajiem lēmumiem
[bookmark: _GoBack]Latvijas transportlīdzekļu apdrošinātāju birojs (turpmāk – LTAB), laika posmā no 2008.gada 1.janvāra līdz 2017.gada 31.decembrim, saņēmis un izskatījis 2479 sūdzības par apdrošināšanas sabiedrību pieņemtajiem lēmumiem OCTA atlīdzību izmaksu lietās un rīcības atbilstību OCTA likumam. 506 gadījumos sniegts atzinums, ka apdrošināšanas sabiedrības pieņemtais lēmums ir nepamatots.
LTAB izskata visas saņemtās sūdzības par apdrošināšanas sabiedrību pieņemtajiem lēmumiem OCTA lietās un uz katru no tām sniedz atbildi un savu vērtējumu par situāciju. LTAB sūdzību izskatīšanā darbojas kā no apdrošinātājiem neatkarīga institūcija, kas pieņem lēmumus, rūpīgi izvērtējot notikumu apstākļus. Atzinumu sniegšanā tiek pieaicināti arī kompetenti eksperti. “Kaut arī OCTA likumā noteikts, ka LTAB lēmumam ir tikai rekomendējošs raksturs, vairumā gadījumu, kad apdrošinātāja lēmums atzīts par nepamatotu, apdrošinātāji LTAB viedokli ņēmuši vērā un iepriekš pieņemto lēmumu pārskatījuši,” skaidro LTAB valdes priekšsēdētājs Jānis Abāšins.
 
LTAB desmit gados iesniegto sūdzību proporcija attiecībā pret visiem apdrošināšanas gadījumiem ir aptuveni 0,70%, kāda tā bijusi arī pērn. “Proporcionāli vislielākais sūdzību skaits attiecībā pret apdrošināšanas gadījumiem bija 2010.gadā (0,84%), vismazākais – 2008.gadā (0,57%) un 2016.gadā (0,58%). Saņemto sūdzību skaits par apdrošinātāju jau pieņemtajiem lēmumiem un zemais nepamatoto lēmumu īpatsvars norāda uz OCTA sistēmas kvalitāti, pieņemot lēmumus par zaudējumu atlīdzināšanu ceļu satiksmes negadījumos cietušajiem,” stāsta LTAB valdes priekšsēdētājs.

2017.gada 12 mēnešos LTAB kopā saņemtas 265 sūdzības. 89 gadījumos sniegts atzinums, ka apdrošināšanas sabiedrības lēmums ir pamatots, 45 gadījumos - ka lēmums ir nepamatots, bet 91 gadījumā sūdzības iesniedzējiem sniegts skaidrojums rakstiskas atbildes veidā. 

Sūdzību izskatīšana un LTAB vērtējuma sniegšana ir bezmaksas, turklāt kopš 2013.gada sūdzību iespējams iesniegt elektroniskā veidā, aizpildot veidlapu www.ltab.lv mājas lapā.

1997. gadā Latvijā tika ieviesta OCTA sistēma, kuras mērķis ir nodrošināt ceļu satiksmes negadījumā cietušo trešo personu interešu aizsardzību Latvijā un Zaļās kartes sistēmas dalībvalstīs. Sistēmas darbības sekmīgākai nodrošināšanai ir izveidots LTAB, kurā apvienojušās apdrošināšanas sabiedrības, kurām ir tiesības veikt OCTA apdrošināšanu Latvijā – AAS “Balta”, AAS “Baltijas Apdrošināšanas Nams”, AAS “BTA Baltic Insurance Company”, “Compensa Vienna Insurance Group” ADB Latvijas filiāle, “ERGO Insurance” SE Latvijas filiāle, ADB “Gjensidige” Latvijas filiāle, “If P&C Insurance” AS Latvijas filiāle, “Seesam Insurance” AS Latvijas filiāle un “Swedbank P&C Insurance” AS Latvijas filiāle.

